***Projekts***

**Latvijas Republikas Ministru kabinets**

2014.gada Rīkojums Nr.

Rīgā (prot. Nr. .§)

**Par speciālās starpdisciplinārās komisijas izveidi Valsts drošības komitejas dokumentu izpētei atbilstoši likumam „Par bijušās Valsts drošības komitejas dokumentu saglabāšanu, izmantošanu un personu sadarbības fakta ar VDK konstatēšanu”**

*Izdots saskaņā ar likuma*

*„Par bijušās Valsts drošības komitejas dokumentu*

 *saglabāšanu, izmantošanu un personu sadarbības*

 *fakta ar VDK konstatēšanu”18. panta 12. daļu*

1. Izveidot speciālo starpdisciplināro komisiju bijušās Valsts drošības komitejas dokumentu zinātniskai, tostarp vēsturiskai un juridiskai, izpētei un materiālā un morālā kaitējuma izvērtēšanai, ko Valsts drošības komiteja nodarījusi Latvijas Republikai un tās iedzīvotājiem (turpmāk – komisija), šādā sastāvā:

Komisijas priekšsēdētājs:

Kārlis Kangeris**,** Dr. hist**. –** Latvijas Universitātes Latvijas Vēstures institūta pētnieks

Komisijas priekšsēdētāja vietnieks vēstures jautājumos:

Ritvars Jansons, Dr.hist. – Latvijas Okupācijas muzeja direktora vietnieks

Komisijas priekšsēdētāja vietniece juridiskās zinātnes jautājumos:

Kristīne Jarinovska, Dr. iur. – Konstitucionālo tiesību institūta valdes priekšsēdētāja

Komisijas administratīvais vadītājs:

Armands Plāte, Msc. Phys. – Izglītības un zinātnes ministrijas Augstākās izglītības, zinātnes un inovāciju departamenta direktora vietnieks zinātnes un inovāciju jautājumos

Komisijas locekļi:

Ainārs Bambals, Dr. hist. – Latvijas Nacionālā arhīva Latvijas Valsts arhīva eksperts

Bonifācijs Daukšts**,** Mag.hist. – Latvijas Okupācijas izpētes biedrības valdes priekšsēdētāja vietnieks

Raimonds Cerūzis, Dr.hist. – Latvijas Universitātes Vēstures un filozofijas fakultātes docents

Mārtiņš Kaprāns, Dr.sc. comm. – Sociālās atmiņas pētniecības centra valdes priekšsēdētājs

Solveiga Krūmiņa-Konkova, Dr.phil. – Latvijas Universitātes Filozofijas un socioloģijas institūta vadošā pētniece

Jānis Ķeruss, Dr.hist. – Latvijas Universitātes Vēstures un filozofijas fakultātes docents

Jānis Lazdiņš, Dr.iur. – Latvijas Universitātes Juridiskās fakultātes profesors

Gatis Liepiņš, Bac.hist. – Latvijas Nacionālā arhīva Latvijas Valsts arhīva galvenais arhīvists, Latvijas Universitātes Vēstures un filozofijas fakultātes maģistrants

Rudīte Menģelsone, Mag.hist. – Latvijas Nacionālā vēstures muzeja sabiedrisko attiecību speciāliste

Jānis Taurēns, Dr.hist. – Latvijas Universitātes Vēstures un filozofijas fakultātes asociētais profesors

Artūrs Žvinklis**,** Mag.hist. – Latvijas Universitātes Latvijas Vēstures institūta pētnieks

2. Komisijas priekšsēdētājs sadarbībā ar Komisijas priekšsēdētāja vietniekiem organizē Komisijas darbu šā rīkojuma 1. punktā minētā mērķa izpildei.

3. Komisija pieņem reglamentu, saskaņojot to ar izglītības un zinātnes ministri, lai izpildītu likuma „Par bijušās Valsts drošības komitejas dokumentu saglabāšanu, izmantošanu un personu sadarbības fakta ar VDK konstatēšanu” 1. panta sestajā daļā noteikto, kā to paredz likuma 18. panta (1.)2 daļa .

4. Komisija pieņem darba plānu laika periodam no 2015. gada 1. janvāra līdz 2018. gada 31. maijam, paredzot komisijas darba gada pārskata sagatavošanu un pieņemšanu par 2015. un 2016. gadu un gala pārskata sagatavošanu un pieņemšanu par komisijas darbu līdz 2018. gada 31. maijam.

5. Nepieciešamības gadījumā komisijas priekšsēdētājs pieaicina darbam komisijas mērķu izpildei ekspertus, kuri nav komisijas sastāvā un kuru atalgojumu vai atlīdzību var noteikt savstarpēji vienojoties.

6. Komisijas administratīvais vadītājs nodrošina komisijas darba īstenošanu saskaņā ar tiesību normām un praksi zinātnes jomā.

7. Šā rīkojuma 1. punkta izpildei komisijai ir tiesības saņemt bez maksas ziņas, informāciju un dokumentētu informāciju par fiziskajām un juridiskajām personām, tai skaitā veikt nepieciešamās dokumentētās informācijas fotografēšanu vai cita veida reproducēšanu bez atlīdzības šīs informācijas turētājam.

8. Šā rīkojuma 1. punkta izpildei komisija var pieprasīt eksperta slēdzienu par dokumentēto informāciju.

9. Komisijas darba un no tā izrietošās pētniecības administrēšanu veic Izglītības un zinātnes ministrija.

Ministru prezidente L. Straujuma

Izglītības un zinātnes ministre I. Druviete

Iesniedzējs:

Izglītības un zinātnes ministre I. Druviete

Vizē:

Valsts sekretāres pienākumu izpildītāja

Valsts sekretāres vietniece L.Lejiņa

01.08.2014 12:50

523

A.Plāte

67047963, Armands.Plate@izm.gov.lv